Fylkesråd for samferdsel, Terje Olsen (H), tror ikke markedet er klart for en tredje sentral. Foto: Ørjan Hansen

– Drosjeturer og bruken av drosjer i Tromsø har faktisk gått ned de siste årene. Det betyr at volumet på drosjetrafikken ikke er stor nok til at vi umiddelbart vil gå inn for dette, sier fylkesråd for utdanning i Troms, Terje Olsen (H).

Han sier at de også har et ansvar for å holde drosjenæringa i byen robust.

LES OGSÅ: Avviser alle drosjeklager

Konkurranse siden 2008

I dag er Tromsø Taxi og Din Taxi de to drosjeselskapene som driver i Tromsø. Din Taxi kom til byen i 2008.

Lenge har det vært snakk om å få en tredje sentral i byen, dette har også kommunen sagt at de ønsker.

– Vil prøve ut ordninga vi har

Nå sier fylkesrådet nei.

– Først har vi lyst til å prøve ordentlig ut den ordninga vi har nå med to sentraler. Det har ennå ikke gitt oss nok konkurranseerfaring. Derfor har vi lyst til å avvente litt, sier Olsen.

Det er direktør Bjørn Føre i Tromsø Taxi svært godt fornøyd med.

Kan bli aktuelt senere

Likevel utelukker ikke fylkesråd Terje Olsen at det kan bli aktuelt å slippe til en tredje drosjesentral senere.

– Det blir litt avhengig av utviklinga framover, både med konkurranse mellom de to sentralene vi har, og hvordan markedet utvikler seg i Tromsø.

Tror ikke på lavere priser

Mange har håpet at en tredje drosjesentral ville presse ned prisene i markedet. Det tror ikke Olsen vil skje uten videre.

– Erfaringa fra andre og større byer som har flere sentraler, viser at prisene ikke har gått ned, og tilgjengeligheten har blitt bedre. Det sier en rapport som Transportøkonomisk Institutt har utarbeidet, sier Olsen.